**Abony Város Önkormányzatának**

**24/2017. (XI.10.) önkormányzati rendelete**

**Abony Város helyi építészeti-műszaki tervtanácsának létrehozásáról, működési feltételeiről és eljárási szabályairól**

Abony Város Önkormányzat Képviselő-testülete az épített környezet alakításáról és védelméről szóló 1997. évi LXXVIII. törvény 62. § (6) bekezdés 4. pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában meghatározott feladatkörében eljárva a következőket rendeli el:

1. **Általános rendelkezések**

**1. §**

E rendelet célja Abony épített környezetének alakítása, illetve építészeti örökségének védelme szempontjából jelentős építészeti-műszaki tervek szakszerűségének és magas színvonalának biztosítása, a tervszerű városfejlesztés követelményeinek érvényre juttatása, valamint a településkép kulturált, esztétikus kialakításának elősegítése.

**2. §**

Abony Város Önkormányzata (a továbbiakban: Önkormányzat) a vonatkozó jogszabályi előírások szerint építési engedélyhez kötött és más tervtanács hatáskörébe nem utalt, az Önkormányzat külön rendelete szerint tervtanácsi véleményre alapozott településképi véleményezési eljárásra kijelölt, valamint az e rendeletben meghatározott egyéb építmények építészeti-műszaki terveinek előzetes véleményezése érdekében építészeti tervtanácsot (a továbbiakban: Tervtanács) működtet.

**2. A Tervtanács feladatai**

**3. §**

A Tervtanács feladata – az 1. §-ban meghatározott célok elérése érdekében – különösen:

* 1. a meglévő településszerkezet és településkép értékeinek védelme,
  2. a településkép harmonikus és esztétikus alakításának elősegítése,
  3. a településrendezési és fejlesztési döntések szakmai megalapozása és hatékony érvényre juttatása, valamint
  4. a fentiekkel ellentétes hatások mérséklése, kiküszöbölése.

**4. §**

A Tervtanács véleményezi:

1. az Önkormányzat településkép védelméről szóló rendeletében meghatározott, településképi véleményezési eljárásra kijelölt építmények építészeti-műszaki terveit.
2. az épített környezet kialakításáról és védelméről szóló 1997. évi LXXVIII. törvény 30/A. § (2) bekezdése szerinti telepítési tanulmánytervet,
3. minden olyan egyéb építészeti-műszaki tervet, amelynek minősítésére a polgármester, illetve – a polgármester egyetértésével – a főépítész felkéri.
4. **Tervtanács összetétele**

**5. §**

1. A Tervtanács az építészeti-műszaki tervezésben magas szintű elméleti és gyakorlati ismeretekkel rendelkező természetes személyekből álló szakmai tanácsadó testület.
2. A Tervtanács elnökből és tervtanácsi tagokból áll, akik a tervtanácsi tárgyaláson szavazati joggal rendelkeznek. A választott tervtanácsi tagok száma 3 fő.
3. A Tervtanács tagjait a képviselő-testülete 4 évre választja meg, mely meghosszabbítható.
4. Egy adott ügyben ténylegesen ülésező tanács tagjait a főépítész kéri fel, aki az elnöki feladatokat hivatalból látja el.

**6. §**

1. A Tervtanács elnöke ellátja a Korm. rendelet 3. § (2) bekezdés a) – g) pontjaiban foglalt feladatokat.
2. Tartós akadályoztatása esetén az elnök helyettesítése a Tervtanács Ügyrendjében meghatározottak szerint történik.
3. **A szakbíráló**

**7. §**

1. A Tervtanács elnöke kivételes esetekben az egyes szakkérdések tisztázása, illetve a Tervtanács megalapozottabb vélemény nyilvánítása érdekében – a polgármester előzetes engedélyével – szakbírálót kérhet fel. Szakbírálónak tervtanácsi tag nem kérhető fel.
2. A szakbíráló feladatát az önkormányzattal kötött megbízási szerződés alapján látja el.
3. A szakbírálóra a Tervtanács tagjaira vonatkozó – a Korm. rendelet 5. § (1) bekezdésben foglalt – szakmai feltételek az irányadók.
4. A szakbíráló feladata a Tervtanácsra benyújtott tervdokumentáció írásos bírálatának elkészítése. A szakbírálat elkészítésére legalább 5 napot kell biztosítani.
5. **Összeférhetetlenségi szabályok**

**8. §**

* 1. Bírálóként, illetve elnökként, tagként nem vehet részt a tervtanácsi eljárásban a tárgyalandó tervdokumentáció tervezője, valamint annak
     1. a közigazgatási hatósági eljárás általános szabályairól szóló törvényben meghatározottak szerinti hozzátartozója,
     2. a tervdokumentáció benyújtását megelőző egy éven belül szerzői jogi védelem alá eső alkotás tekintetében szerzőtársa, munkatársa, társtervezője vagy ágazati tervezője volt,
     3. munkatársa, illetve gazdasági társaságban tulajdonostársa, a tulajdonában álló gazdasági társaságnak alkalmazottja vagy azzal megbízási jogviszonyban áll, illetve
     4. tulajdonában levő gazdasági társaság alkalmazásában vagy azzal megbízási jogviszonyban álló tervező.
  2. A tervtanácsban nem vehet részt az, akitől nem várható el az ügy tárgyilagos megítélése.
  3. Településrendezési eszközre vonatkozó tervtanácsi vélemény kialakítása esetén nem lehet elnök, tag, illetve bíráló az elfogadásban érintett önkormányzat alkalmazottja, valamint a képviselő-testület tagja.
  4. Az összeférhetetlenség elbírálásának részletes szabályairól a tervtanács ügyrendje rendelkezik.
  5. A bíráló, a tag a tervtanács elnökének haladéktalanul, de legkésőbb az ok felmerülésétől számított 3 napon belül köteles bejelenteni, ha vele szemben összeférhetetlenségi ok áll fenn. Az összeférhetetlenségi okot az összeférhetetlenségi okról való tudomásszerzéstől számított nyolc napon, de legkésőbb a tervtanácsi eljárás megindulásától számított hat hónapon belül a tervtanácsi tárgyaláson részt vevő, valamint a tervtanácsi véleménnyel érintett személy is bejelentheti.

1. **A tervtanács titkára**

**9. §**

1. A Tervtanács munkájának szervezését, valamint a működésével kapcsolatos egyéb adminisztratív feladatokat a Polgármesteri Hivatal erre kijelölt köztisztviselője (a továbbiakban: a Tervtanács titkára) látja el, aki erre irányuló tevékenységét a Tervtanács elnökének irányításával végzi.
2. A Tervtanács titkára
   1. az elnök döntésének megfelelően meghívja a tervtanácsi tárgyalás résztvevőit,
   2. vezeti és összeállítja a jegyzőkönyvet,
   3. az elnök részére kiadmányozásra előkészíti a Tervtanács állásfoglalását,
   4. megküldi az érintetteknek a tervtanácsi állásfoglalást,
   5. végzi a Tervtanács működésével kapcsolatos iratkezelési feladatokat.
3. **A tervtanácsi eljárás rendje**

**10. §**

1. A Tervtanácshoz benyújtott tervdokumentáció tartalmi követelményeit az Önkormányzat településkép védelméről szóló rendelete tartalmazza, azonban a Tervtanács – ha szükségesnek ítéli – további dokumentumok bekéréséről dönthet.
2. Amennyiben a Tervtanács összehívása nem a településkép védelméről szóló rendeletben meghatározott eljárás miatt szükséges, a Tervtanács írásban tájékoztatja az érintettet a benyújtandó dokumentumokról.
3. Amennyiben a benyújtott tervdokumentáció nem felel meg az előírt tartalmi követelményeknek, a Tervtanács elnöke 8 napon belül egy alkalommal legfeljebb 8 napos határidővel hiánypótlásra szólíthatja fel a benyújtót.

**11. §**

* 1. A Tervtanács szükség szerinti gyakorisággal ülésezik.
  2. A Tervtanács a tárgyalandó dokumentáció tartalmától függően az Ügyrendjében meghatározott eltérő összetételben, az elnök által választott két taggal ülésezik. A tervtanács ülése akkor is határozatképes, ha az elnökkel együtt két taggal ülésezik.
  3. A Tervtanács a döntéseit egyszerű szótöbbséggel hozza meg, szavazategyenlőség esetén az elnök szavazata dönt. A Tervtanács bármely jelenlévő tagja – beleértve az elnököt is – kezdeményezheti a többségi döntéstől eltérő, írásban benyújtott különvéleményének a napirendről készült jegyzőkönyvhöz, illetve állásfoglaláshoz történő csatolását.

**12. §**

1. A Tervtanács ülései nyilvánosak.
2. A tervtanácsi tárgyalásra tanácskozási joggal meg kell hívni:
   1. a megtárgyalt terv tervezőjét,
   2. a beruházót (építtetőt),
   3. polgármestert,
   4. a polgármesteri hivatal építési tevékenységgel érintett szervezeti egységének jegyző által kijelölt köztisztviselőjét.
3. Az elnök a Tervtanács ülésére tanácskozási joggal meghívhatja továbbá
   1. a tervvel érintett más személyt, vagy szervezet, illetve hatóság képviselőjét,
   2. indokolt esetben szakértőket és más érdekelt személyeket.
4. A tanácskozási joggal meghívottak távolmaradása az ülés megtartását nem akadályozza.

**13. §**

1. A Tervtanács a szakmai véleményezés során vizsgálja, hogy a benyújtott építészeti-műszaki terv megfelel-e az építészeti minőség, szakmai igényesség és szakszerűség, ezen belül különösen:
   1. a telepítés (a környezetbe illeszkedés, a beépítés),
   2. az esztétikus megjelenés (tömeg- és homlokzat-formálás, anyaghasználat, színezés) követelményének, valamint
   3. a javasolt megoldás településképi és településszerkezeti hatásai kedvezőek-e, továbbá
   4. megfelel-e a rálátás és látványvédelem elvárásainak,
2. A Tervtanács állásfoglalása kialakításakor fentieken túl figyelembe veszi az Önkormányzat településkép védelméről szóló rendeletében szereplő vizsgálati szempontokat is.
3. A Tervtanács az épület funkcionális tartalmát (alaprajzi megoldását) is vizsgálhatja, azzal kapcsolatban ajánlásokat fogalmazhat meg, de állásfoglalásában csak abban az esetben minősítheti, ha az közvetlen hatással van az épület tömegének, illetve homlokzatának kialakítására.

**14. §**

1. A tervtanácsi tárgyalásról minden esetben hangfelvétel, az elhangzott lényeges megállapításokról jegyzőkönyv készül.
2. A jegyzőkönyvnek tartalmaznia kell:
3. a Tervtanács nevét és székhelyét, a tárgyalás helyét és idejét,
4. a megtárgyalt tervdokumentáció tartalmának megnevezését, az építés helyét (címét), az építtető nevét, illetve elnevezését, valamint címét, székhelyét,
5. napirendi pontonként a tervtanácsi tagok létszámát és a határozatképesség vagy határozatképtelenség tényét,
6. a tervező nevét, illetve elnevezését, valamint címét, székhelyét, továbbá a tervezési jogosultságát igazoló okirat számát,
7. a jelenlévő tervtanácsi tagok felsorolását,
8. a jelenlévő meghívottak napirendi pontonkénti felsorolását,
9. a szakbíráló nevét és címét,
10. a tervtanácsi tárgyalás esetleges előzményeit,
11. a Tervtanács elnöke által összefoglalt állásfoglalást,
12. egyhangúság esetén, annak tényére történő utalást, véleménykülönbség esetén a szavazás elrendelését és annak eredményét, valamint a Tervtanács tagjainak esetleges különvéleményét,
13. jelenléti ívet.
14. A Tervtanács a külön jogszabályokban foglalt előírásoknak megfelelően gondoskodik a személyes adatok védelméről, valamint a közérdekű és a közérdekből nyilvános adatok nyilvánosságáról, továbbá a titokvédelemről.
15. **A tervtanácsi vélemény**

**15. §**

A Tervtanács a Korm. rendelet 16. §-a szerinti szakmai véleményét – a Tervtanács ügyrendjében foglalt szabályok szerint – alakítja ki.

1. **Pénzügyi feltételek**

**16. §**

1. A tervtanácsi eljárás díj- és illetékmentes.
2. A Tervtanács működésével kapcsolatos költségeket az önkormányzat viseli, melynek fedezetét az éves költségvetési rendeletében biztosítja.
3. Jogszabály eltérő rendelkezésének hiányában tiszteletdíj illeti meg – az elnök, valamint a településrendezési és az építészeti-műszaki tervtanácsokról szóló 252/2006. (XII. 7.) Korm. rendelet 5. § (4) bekezdése szerinti személy kivételével – a Tervtanács tagját mindazon ülések tekintetében, amelyeken részt vett.
4. A Tervtanács tagjainak tiszteletdíja ülésenként bruttó 30.000 forint/fő.
5. A tiszteletdíjak kifizetésére a tervtanácsi ülést követő 15 napon belül kerül sor.
6. Az Önkormányzat a feladat ellátására keretszerződést köt.
7. **Záró rendelkezések**

**17. §**

* 1. Ez a rendelet a (2) – (3) bekezdésben foglalt kivétellel a kihirdetést követő napon lép hatályba.
  2. A 4. § b) – c) pontja, a 7 – 9. §, a 10. § (2) – (3) bekezdése, a 11 – 12. §, a 13. § (1) és (3) bekezdése, valamint a 14 – 15. § a tervtanács tagjainak megválasztását követő 3. napon lép hatályba.
  3. A 4. § a) pontja, a 10. § (1) bekezdése, valamint a 13. § (2) bekezdése 2018. január 01. napján lép hatályba.
  4. E rendelet egyes rendelkezéseit a 2018. január 01. napját követően indult településképi véleményezési eljárásokban kell alkalmazni.

Abony, 2017. november 09.

**Romhányiné dr. Balogh Edit dr. Balogh Pál**

**polgármester jegyző**

Kihirdetve: Abony, 2017. november 10.

**dr. Balogh Pál**

**jegyző**